બ્યુટી-થેરપિસ્ટ ઉલ્લાસ કળમકર કહે છે, ‘દરેક ગુલાબ સારી અસર કરે એવું ન કહી શકાય. તમે જે ગુલાબ શૉપમાં અને ફેરિયાઓ પાસે જુઓ છે એ હાઇબ્રિડ ગુલાબ છે. છે તો ગુલાબ જ પરંતુ એમાં થોડી કૃત્રિમ પ્રક્રિયાઓ ભળેલી હોય છે. નવાબી ગુલાબ જે આપણે ભગવાનની પૂજામાં લેતા હોઈએ છે એ ગુલાબની સૌંદર્ય પર અસર સારી થાય છે. આ જ ગુલાબનો ઉપયોગ ગુલકંદ બનાવવામાં પણ થાય છે. આ જ ગુલાબમાંથી બનાવવામાં આવેલું પાણી ત્વચાને ફાયદાકારક નીવડે છે. ગુલાબજળ ત્વચાનું ક્લેન્ઝિંગ સારી રીતે કરી શકે છે. મોટા ભાગની બ્યુટિશ્યન તેમના મેકઅપ પહેલાં ગુલાબજળનો ઉપયોગ કરતી હોય છે. ઘણાની ત્વચા અમુક પાઉડરથી ઍલર્જિક હોય છે. એથી પાઉડરમાં વધુ ગુલાબજળનો ઉપયોગ કરી એને ચહેરા પર લગાવવામાં આવે છે. એ સિવાય ગુલાબજળ સેટિંગ માસ્ક તરીકે પણ બહુ જ ઉપયોગી છે. સેટિંગ માસ્ક એટલે કે મુલતાની માટીમાં મિક્સ કરીને લગાવવામાં આવે તો એ માટી ચહેરા પર બેસી જાય એ પ્રક્રિયાને સેટિંગ કહેવાય છે. એ સિવાય એકદમ દેશી નુસખો તો છે જ. રૂના પૂમડાને ગુલાબજળમાં બોળીને આંખ પર રાખવાથી બધી જ ગરમી શોષાઈ જાય છે. આમ પણ હવે ગરમી શરૂ થઈ રહી છે અને આંખ બળવાની સમસ્યાને દૂર કરવા ગુલાબજળ બેસ્ટ છે.’